ວິທະຍຸກະຈາຍສຽງແຫ່ງປະເທດຈີນລາຍງານ 28 ກໍລະກົດ 2018 ວ່າ: ປັດຈຸບັນ, ໜ່ວຍງານປິ່ນປົວ “ເຮີພີງເລ້ຍເຊີ່” (ຂະບວນລົດໄຟສັນຕິພາບ )ທີ່ຂຶ້ນກັບກອງທັບປົດປ່ອຍປະຊາຊົນຈີນກຳລັງປະຈຳຢູ່ເມືອງສະໜາມໄຊ ແຂວງອັດຕະປື ໃນເຂດປະສົບໄພນໍ້າຖ້ວມໜັກໜ່ວງທີ່ສຸດຍ້ອນເຫດເຂື່ອນເຊປຽນ-ເຊນ້ຳນ້ອຍແຕກ, ເພື່ອດຳເນີນວຽກງານການປິ່ນປົວ ແລະ ປ້ອງກັນພະຍາດ. ໜ່ວຍງານປິ່ນປົວໜ່ວຍນີ້ໄດ້ປະກອບມີນັກວິຊາການປ້ອງກັນພະຍາດ 4 ຄົນຈາກກອງທັບຈີນ ພ້ອມທັງລົດປ້ອງກັນພະຍາດເຕັກນິກສູງຄັນໜຶ່ງ ແລະ ອຸປະກອນຂ້າເຊື້ອຫຼາຍຊະນິດ. ຕາມຂ່າວແຈ້ງວ່າ: ລົດປ້ອງກັນພະຍາດຄັນນີ້ເປັນລົດທີ່ມີອຸປະກອນສາທາລະນະສຸກທັນສະໄໝທີ່ສຸດຂອງກອງທັບປົດປ່ອຍປະຊາຊົນຈີນ, ຍັງແມ່ນລົດເຕັກນິກສະເພາະທີ່ມີບົດບາດຂ້າເຊື້ອໃນຂອບເຂດກວ້າງພຽງຄັນດຽວຢູ່ເຂດປະສົບໄພແຂວງອັດຕະປືໃນປະຈຸບັນນີ້.
ເພື່ອຮັບມືກັບຄວາມສ່ຽງທີ່ອາດຈະເກີດມີການແຜ່ລະບາດຫຼັງໄພນໍ້າຖ້ວມ, ໜ່ວຍງານປິ່ນປົວກອງທັບປົດປ່ອຍປະຊາຊົນຈີນໄດ້ຊ່ວຍສູນຍົກຍ້າຍປະຊາຊົນຊົ່ວຄາວຂອງເຂດປະສົບໄພລວມທັງສ້າງລະບົບລາຍງານຜູ້ເປັນພະຍາດຕິດແປດ, ຊ່ວຍຄຸ້ມຄອງແຫຼ່ງນໍ້າດື່ມ, ດຳເນີນການສຶກສາອົບຮົມກ່ຽວກັບວິທີປ້ອງກັນພະຍາດ ແລະ ການຮັກສາອະນາໄມ, ພ້ອມທັງມີຂໍ້ແນະນຳກ່ຽວກັບການປ້ອງກັນພະຍາດໂດຍສະເພາະ ແລະໄດ້ຍື່ນໃຫ້ພາກສ່ວນສາທາລະນະສຸກຂອງລັດແລະກອງທັບຂອງລາວ.